和江鄰幾送文丞相還游普安院
作者：沈遘
朝代：宋

paragraphs: 擾擾市朝士，一身衆役該。
官曹畏職業，人事煩往來。
朝出被風雨，莫還衝塵埃。
竟歲長若此，何時能休哉。
適聞丞相行，巾車城西隈。
冠蓋盛出送，車馬相喧豗。
吾有四君子，約言共追陪。
烏躔轉背午，歸來倦支骸。
道旁有精舍，聊茲釋鞍彍。
殿閣鬰四合，高明絕纖灰。
曲池含清波，魚鳥中沿洄。
禁園直南望，參差隠樓臺。
秋風肅衆物，野氣日夕佳。
幽趣坌來會，俗紛頓可推。
高情緬山水，劇語雜譏詼。
清賞何以娛，一枰聊爲開。
豈徒事爭决，要且資歡咍。
謂言坐上客，茲樂那易諧。
城中苦多事，况復日月催。
功名未有立，壯志先欲摧。
幸時得閒暇，一出紓吾懷。
此言固可結，此願惟恐乖。
須臾夕照下，欲起姑徘徊。
攬轡更留顧，餘興無窮涯。